**NÁVRH Zmluva o dielo č. ...../OV/2020**

uzatvorená podľa § 536 zákona č. 513/1991 Zb. (Obchodný zákonník)

v znení neskorších predpisov

(ďalej len „Zmluva“)

# **I. ZMLUVNÉ STRANY**

1.1 **Objednávateľ: Mesto Poprad**

 Sídlo: Nábrežie Jána Pavla II. 2802/3, 058 01 Poprad

 **Štatutárny zástupca: Ing. Anton Danko, primátor mesta**

 Zástupca na rokovanie

 o veciach technických: Ing. Kristína Horáková, vedúca odboru výstavby

 IČO: 00 326 470

 DIČ: 2021031144

 IČ DPH: Mesto Poprad nie je platcom DPH,

 SK2021031144 – zdaniteľná osoba registrovaná

 pre daň podľa § 7a Zákona č. 222/2004 Z.z. o dani

 z pridanej hodnoty v znení neskorších predpisov

 Bankové spojenie: Všeobecná úverová banka, a.s.

 IBAN: SK75 0200 0000 0000 2452 4562

 Telefón: 052/7167 276

 E-mail: daniela.polastikova@msupoprad.sk

 zuzana.cakyova@msupoprad.sk

 (ďalej len objednávateľ)

1.2 **Zhotoviteľ:**

 Sídlo:

 Štatutárny orgán:

 Zápis v registri:

 Osoby oprávnené na rokovanie a konanie,

 v zmluvných veciach:

 stavbyvedúci:

 IČO:

DIČ

IČ DPH:

Bankové spojenie:

 IBAN:

Tel/Fax.

E-mail:

 (ďalej len „zhotoviteľ“)

 (ďalej len „zmluvné strany“)

##### II. VÝCHODISKOVÉ PODKLADY A ÚDAJE

2.1 Podkladom pre uzavretie tejto zmluvy je cenová ponuka zhotoviteľa zo dňa ......., predložená v rámci prieskumu trhu podľa zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov na zákazku, ktorá je predmetom zmluvy.

2.2 Názov stavby: „Výmena dopadovej plochy na detskom ihrisku za bytovým domom Novohrad

 na sídlisku Západ v meste Poprad“.

# **III. PREDMET PLNENIA ZMLUVY A KOMPLEXNOSŤ DODÁVKY**

3.1 Zhotoviteľ sa zaväzuje, že za podmienok dohodnutých v tejto Zmluve zhotoví pre objednávateľa dielo – stavbu: Výmena dopadovej plochy na detskom ihrisku za bytovým domom Novohrad na sídlisku Západ v meste Poprad (ďalej len „dielo“)

3.2 Zhotoviteľ vykoná dielo podľa:

 - oceneného výkazu výmer, ktorý tvorí Prílohu č. 1 tejto Zmluvy ako jej neoddeliteľná súčasť.

3.3 Stavbou sa rozumie súhrn všetkých materiálov, stavebných hmôt a dielcov, výrobkov, prác a výkonov, strojov a zariadení špecifikovaných v ocenenom výkaze výmer, ktorý tvorí Prílohu č. 1 tejto Zmluvy.

3.4 Zhotoviteľ sa zaväzuje vykonať dielo v rozsahu a za podmienok dohodnutých v tejto Zmluve na profesionálnej úrovni s odborne spôsobilými osobami, pri dodržaní technologických postupov, vo vlastnom mene, na vlastnú zodpovednosť a nebezpečenstvo, pričom bude rešpektovať všetky zákony, právne predpisy a normy platné na území Slovenskej republiky, a tiež rozhodnutia príslušných dotknutých orgánov.

3.5 Objednávateľ sa zaväzuje, že dokončené dielo prevezme a zaplatí za jeho zhotovenie dohodnutú cenu, ak dielo nebude vykazovať nedostatky, ktoré môžu mať zásadný vplyv na jeho prevádzkovanie.

**IV. ČAS PLNENIA A TRVANIE ZMLUVY**

4.1 Zhotoviteľ sa zaväzuje zhotoviť dielo v lehote od odovzdania staveniska do 20.04.2020.

4.2 Zhotoviteľ sa zaväzuje bezodkladne elektronicky oznámiť objednávateľovi, že sú vhodné podmienky pre vykonanie celého diela a je povinný taktiež bez meškania informovať objednávateľa o vzniku akejkoľvek udalosti, ktorá by mohla mať vplyv na kvalitu diela a dodržanie lehoty na zhotovenia diela podľa bodu 4.1 tohto článku.

4.3 Objednávateľ odovzdá stavenisko najneskôr 1 pracovný deň po tom, ako zhotoviteľ elektronicky oznámi objednávateľovi, že sú vhodné podmienky pre vykonanie celého diela.

4.4 Zmluvné strany berú na vedomie a výslovne podpisom tejto zmluvy súhlasia s tým, že ak z dôvodu nepriaznivých poveternostných podmienok nie je možné celé dielo vykonať do termínu uvedeného v bode 4.1 tohto článku, táto zmluva zaniká.

4.5 Lehota na zhotovenie diela uvedená v bode 4.1 tohto článku je viazaná na poskytnutie dotácie z dotačného programu Úradu vlády Slovenskej republiky „Podpora rozvoja športu na rok 2019“, podprogramu 3. „Údržba ihrísk a štadiónov a inej športovej infraštruktúry“ na základe Zmluvy o poskytnutí dotácie zo dňa 22.10.2019, účinná dňa 24.10.2019.

4.6 Objednávateľ si vyhradzuje právo neodovzdať stavenisko v prípade, ak by bolo zrejmé, že nebude dodržaný termín na zhotovenie diela podľa bodu 4.1 tohto článku a dielo nebude zrealizované v súlade s podmienkami uvedenými v tejto zmluve, najmä s čl. III bod 3.4 tejto Zmluvy.

##### V. CENA DIELA

5.1 Cena za zhotovenie diela je stanovená dohodou zmluvných strán, v súlade so zákonom č. 18/1996 Z.z. o cenách v znení neskorších predpisov, vyhláškou MF SR č. 87/1996 Z.z., ktorou sa vykonáva zákon NR SR č. 18/1996 Z.z. o cenách v znení neskorších predpisov a je doložená oceneným výkazom výmer, ktorý tvorí Prílohu č. 1 tejto Zmluvy ako jej neoddeliteľná súčasť. Takto dohodnutá cena je pre zhotoviteľa záväzná a predstavuje sumu:

Celková cena bez DPH €

 DPH 20% €

 **Celková cena vrátane DPH**  **€**

 (Slovom: eur centov)

5.2 Cena diela podľa bodu 5.1 tohto článku je stanovená, ocenením jednotlivých položiek výkazu výmer, ktoré sú pre zhotoviteľa pri zhotovení tohto diela záväzné.

5.3 Všetky práce na diele, ktorých sa zmluva týka, budú uhradené na základe záväzných jednotkových cien a skutočne zrealizovaných dodávok a prác, odsúhlasených a potvrdených oprávnenou osobou objednávateľa.

5.4 Cena pokrýva celý zmluvný záväzok a všetky náležitosti a veci nevyhnutné na riadne vykonanie a odovzdanie predmetu zmluvy, ktoré umožnia objednávateľovi riadne nakladanie s odovzdaným dielom.

5.5 V cene za zhotovenie diela sú obsiahnuté aj náklady na vybudovanie, prevádzku, údržbu

 a vypratanie zariadenia staveniska zhotoviteľa.

5.6 V prípade, že počas realizácie diela nastane potreba zmeny použitých materiálov, konštrukcií a druhov stavebných prác oproti ocenenému výkazu výmer, ktorý tvorí Prílohu č. 1 tejto Zmluvy, musí byť každá zmena vopred písomne odsúhlasená oprávnenou osobou objednávateľa a zrealizovaná až po nadobudnutí účinnosti dodatku k tejto Zmluve.

5.7 Pri zmene  Zmluvy budú po predchádzajúcom odsúhlasení dohodnuté práce naviac za cenu určenú nasledovne:

5.7.1 ak pôjde o položky prác, ktoré obsahuje ocenený výkaz výmer, ktorý tvorí Prílohu č. 1 tejto Zmluvy, použije sa jednotková cena z ponukového oceneného výkazu výmer, ktorý tvorí Prílohu č. 1 tejto Zmluvy,

5.7.2 ak pôjde o položky prác, ktoré neobsahuje ponukový ocenený výkaz výmer, ktorý tvorí Prílohu č. 1 tejto Zmluvy, použije sa jednotková cena z cenníka, podľa ktorého bol vypracovaný ocenený výkaz výmer, ktorý tvorí Prílohu č. 1 tejto Zmluvy, v cenovej úrovni ponukového oceneného výkazu výmer, ktorý tvorí Prílohu č. 1 tejto Zmluvy,

 5.7.3 ak pôjde o položky prác, ktoré neobsahuje ponukový ocenený výkaz výmer, ktorý tvorí Prílohu č. 1 tejto Zmluvy a ani cenník, podľa ktorého bol vypracovaný ocenený výkaz výmer, ktorý tvorí Prílohu č. 1 tejto Zmluvy, použije sa individuálna kalkulácia s použitím úrovne réžie a zisku ponukového oceneného výkazu výmer, ktorý tvorí Prílohu č. 1 tejto Zmluvy, ak z okolností daného prípadu nevyplynie niečo iné.

# **VI. PLATOBNÉ PODMIENKY**

6.1 Objednávateľ neposkytuje finančné preddavky na predmet zmluvy.

6.2 Cena za dielo bude zhotoviteľovi uhradená na základe faktúry vystavenej podľa skutočne vykonaných prác.

6.3 Zhotoviteľ musí svoje práce vyúčtovať overiteľným spôsobom. Podkladom pre vystavenie faktúry je súpis skutočne vykonaných druhov a množstiev prác zhotoviteľa, odsúhlasený a podpísaný oprávnenou osobou objednávateľa. Súpis vykonaných prác je súčasťou faktúry, musí byť zostavený prehľadne, pričom sa musí dodržiavať poradie položiek a označenie, ktoré je v súlade s položkovitým oceneným výkazom výmer, ktorý tvorí Prílohu č. 1 tejto Zmluvy.

 6.4 Zhotoviteľ faktúru predloží objednávateľovi v deň odovzdania a prevzatia predmetu Zmluvy.

6.5 Lehota splatnosti faktúry za vykonané práce je 7 dní odo dňa jej doručenia objednávateľovi.

6.6 Zhotoviteľ zodpovedá za správnosť a úplnosť faktúry. Faktúry musia obsahovať náležitosti zákona č. 222/2004 Z.z. o DPH, ako aj náležitosti dohodnuté touto Zmluvou.

6.7 V prípade, že faktúra nebude obsahovať požadované náležitosti, zistia sa vecné alebo obsahové chyby či nejasnosti, objednávateľ je oprávnený vrátiť ich zhotoviteľovi na doplnenie resp. prepracovanie. V takom prípade začína plynúť nová lehota splatnosti doručením opravenej faktúry objednávateľovi.

6.8 Platby za vykonané práce nemajú vplyv na záruky poskytované zhotoviteľom a neplatia ako doklad o prevzatí prác a dodávok.

6.9 Objednávateľ prehlasuje, že má na základe Zmluvy o poskytnutí dotácie zo dňa 22.10.2019 účinnej dňa 24.10.2019 vyčlenené finančné prostriedky z dotačného programu Úradu vlády Slovenskej republiky „Podpora rozvoja športu na rok 2019“, konkrétne podprogramu 3. „Údržba ihrísk a štadiónov a inej športovej infraštruktúry“ a z rozpočtu Mesta Poprad.

##### VII. ZÁRUČNÁ DOBA - ZODPOVEDNOSŤ ZA VADY

7.1 Zhotoviteľ zodpovedá za to, že dielo bude zhotovené podľa oceneného výkazu výmer, ktorý tvorí Príloha č. 1 Zmluvy a podmienok Zmluvy, a že minimálne počas záručnej doby bude mať vlastnosti dohodnuté v Zmluve.

7.2 Zhotoviteľ zodpovedá za vady a nedorobky, ktoré dielo bude mať v čase jeho odovzdania objednávateľovi. Za vady, ktoré sa prejavia po odovzdaní diela zodpovedá zhotoviteľ iba vtedy, ak boli spôsobené porušením jeho povinností.

7.3 Zhotoviteľ nezodpovedá za vady diela, ktoré budú spôsobené použitím podkladov a vecí poskytnutých objednávateľom a zhotoviteľ ani pri vynaložení všetkej starostlivosti nemohol zistiť ich nevhodnosť alebo na ňu upozornil objednávateľa a ten na ich použití trval.

7.4 Záručná doba je 60 mesiacov a začne plynúť odo dňa odovzdania a prevzatia diela objednávateľom. U zariadení, na ktoré výrobca dáva inú záručnú dobu uvedenú v záručnom liste, platí záručná doba udaná výrobcom, minimálne však 24 mesiacov. Pri odovzdaní diela zhotoviteľ odovzdá zoznam všetkých zariadení s kratšou zárukou ako 60 mesiacov, s uvedením záručnej doby danej výrobcom.

7.5 Počas záručnej doby má objednávateľ právo požadovať a zhotoviteľ povinnosť bezplatne odstrániť vady.

7.6 Zhotoviteľ sa zaväzuje začať s odstraňovaním prípadných vád predmetu plnenia v zmysle tohto článku do troch (3) pracovných dní od uplatnenia oprávnenej reklamácie objednávateľa alebo nástupcu a vady odstrániť v čo najkratšom technicky možnom čase. Termín odstránenia vád dohodnú zmluvné strany písomne.

7.7 Objednávateľ sa zaväzuje, že prípadnú reklamáciu vady diela uplatní bezodkladne po jej zistení písomnou formou do rúk oprávneného zástupcu zhotoviteľa podľa čl. I. tejto Zmluvy.

7.8 Ak zhotoviteľ neodstráni vady v dohodnutej lehote, objednávateľ má právo zabezpečiť ich odstránenie na náklady zhotoviteľa.

7.9 Vadou diela sa rozumie odchýlka v kvalite, rozsahu alebo parametroch stanovených oceneným výkazom výmer, ktorý tvorí Prílohu č.1 tejto Zmluvy, touto zmluvou a všeobecne záväznými technickými normami a predpismi.

7.10 Havarijné stavy t.j. následky vád, ktorých odstránenie neznesie odklad, a za ktoré nesie zodpovednosť zhotoviteľ, je zhotoviteľ povinný odstrániť bezodkladne po ich nahlásení.

##### VIII. PODMIENKY VYKONANIA DIELA

8.1 Zhotoviteľ zhotoví dielo vo vlastnom mene, na svoje náklady a na vlastné nebezpečenstvo. Nebezpečenstvo škody na diele nesie na základe tejto zmluvy zhotoviteľ v rozsahu svojho predmetu plnenia.

8.2 Zhotoviteľ nesmie stavbu ako celok odovzdať na zhotovenie inému subjektu.

8.3 Objednávateľ odovzdá zhotoviteľovi stavenisko pre vykonávanie stavebných prác tak, aby zhotoviteľ mohol na ňom začať práce v súlade s podmienkami Zmluvy.

8.4 Súčasne s odovzdaním staveniska objednávateľ určí prístupové cesty pre vjazd na stavenisko.

8.5 Ak v súvislosti so začatím prác na stavenisku bude potrebné umiestniť alebo premiestniť dopravné značky podľa predpisov o pozemných komunikáciách v súvislosti s realizáciou stavebných prác, tieto práce obstará a uhradí zhotoviteľ.

8.6 Povolenie na dočasné užívanie verejných a iných plôch a na rozkopávky obstaráva zhotoviteľ

 a znáša aj prípadné poplatky.

8.7 Zhotoviteľ zabezpečí na svoje náklady obstaranie, dopravu a skladovanie všetkých materiálov, stavebných hmôt a dielcov, výrobkov, strojov a zariadení a ich presun zo skladu na stavenisko, ako aj stráženie staveniska, vrátane ostatných zariadení staveniska.

8.8 Zhotoviteľ zabezpečí v  celom rozsahu plnenie vyplývajúce z  ustanovení nariadenia vlády

 SR č. 396/2006 Z.z. o minimálnych bezpečnostných a zdravotných požiadavkách na stavenisko v znení neskorších predpisov.

8.9 Zhotoviteľ v plnom rozsahu zodpovedá za bezpečnosť práce a technických zariadení pri realizácii stavebných prác v súlade s ustanoveniami Vyhlášky 147/2013 Z.z., ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností v znení neskorších predpisov.

8.10 Zhotoviteľ zodpovedá za bezpečnosť a ochranu zdravia vlastných pracovníkov.

8.11 Zhotoviteľ zodpovedá za čistotu a poriadok na stavenisku a prístupových cestách k nemu. Zhotoviteľ odstráni na vlastné náklady odpady, ktoré sú výsledkom jeho činnosti.

8.12 Zhotoviteľ si zabezpečí možnosť napojenia na odber elektrickej energie a úžitkovej vody. Náklady na úhradu spotrebovaných energií hradí zhotoviteľ a sú súčasťou zmluvnej ceny podľa čl. V tejto zmluvy.

8.13 Objednávateľ zabezpečí všetky rozhodnutia orgánov štátnej správy potrebné pre vykonanie diela, ktoré je zhotoviteľ povinný rešpektovať.

8.14 Zhotoviteľ je povinný vyzvať oprávnenú osobu objednávateľa na preverenie prác, ktoré v ďalšom postupe budú zakryté alebo sa stanú neprístupnými. Výzva mu musí byť doručená elektronicky najmenej jeden (1) pracovný deň vopred. Výzva sa môže uskutočniť zápisom v stavebnom denníku, pokiaľ taký zápis oprávnená osoba objednávateľa potvrdí svojim podpisom.

8.15 Ak sa oprávnená osoba objednávateľa na preverenie prác v určenej lehote nedostaví, hoci bol na to riadne vyzvaný, je objednávateľ povinný uhrádzať náklady dodatočného odkrytia, pokiaľ také odkrytie požaduje. Ak sa však pri dodatočnom odkrytí zistí, že práce boli vykonané chybne, znáša náklady dodatočného odkrytia zhotoviteľ.

8.16 Zhotoviteľ je povinný prizvať oprávnenú osobu objednávateľa na kontrolu najmä týchto prác:

 - po zhutnení podkladovej vrstvy.

8.17 Zhotoviteľ je povinný viesť stavebný denník v súlade s § 46d zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a § 28 vyhlášky č. 453/2000 Z. z., ktorou sa vykonávajú niektoré ustanovenia stavebného zákona.

8.18 Oprávnená osoba objednávateľa je oprávnená kontrolovať vykonávanie diela. Ak zistí, že zhotoviteľ vykonáva dielo v rozpore so svojimi povinnosťami je objednávateľ oprávnený dožadovať sa zápisom v stavebnom denníku toho, aby zhotoviteľ odstránil vady vzniknuté chybným vykonávaním diela a toto vykonával riadnym spôsobom. Ak tak zhotoviteľ neurobí ani v primeranej lehote mu na to poskytnutej a postup zhotoviteľa by viedol nepochybne k podstatnému porušeniu zmluvy, je objednávateľ oprávnený od zmluvy odstúpiť.

8.19 Oprávnená osoba objednávateľa môže na základe vlastného uváženia v priebehu plnenia zmluvy požiadať zhotoviteľa o predloženie atestu a certifikátu konkrétneho výrobku pred resp. počas jeho zabudovania.

8.20 Zhotoviteľ zabezpečí účasť svojich pracovníkov na preverovaní svojich prác a dodávok, ktoré vykonáva oprávnená osoba objednávateľa alebo iný zodpovedný zástupca objednávateľa a bez meškania vykoná opatrenia na odstránenie zistených nedostatkov a odchýlok od oceneného výkazu výmer.

IX. REALIZÁCIA A ODOVZDANIE DIELA

9.1 Objednávateľ má počas realizácie diela právo priebežnej kontroly, právo upozorniť zhotoviteľa na prípadné vady a odchýlky od oceneného výkazu výmer, ktorý tvorí Prílohu č. 1 tejto Zmluvy a právo požadovať v primeranej lehote odstránenie týchto nedostatkov.

9.2 Nebezpečenstvo škody na diele, ako aj na veciach a materiáloch potrebných na zhotovenie diela znáša zhotoviteľ až do protokolárneho odovzdania diela objednávateľovi.

9.3 Zhotoviteľ sa zaväzuje elektronicky vyzvať objednávateľa na prevzatie diela, a to minimálne jeden (1) pracovný deň vopred.

9.4 Zhotoviteľ odovzdá dokončené dielo v zmysle ocenenému výkazu výmer, ktorý tvorí Prílohu č. 1 tejto Zmluvy a spíše s objednávateľom preberací protokol o odovzdaní a prevzatí diela.

9.5 Dielo bude zhotoviteľom odovzdané a objednávateľom prevzaté aj v prípade, že v preberacom protokole - v zápise o odovzdaní a prevzatí diela budú uvedené vady a nedorobky, ktoré samy

 o sebe ani v spojení s inými nebránia plynulej a bezpečnej prevádzke (užívaniu). Tieto zjavné vady a nedorobky musia byť uvedené v preberacom protokole o odovzdaní a prevzatí diela so stanovením termínu ich odstránenia.

9.6 Prevzatím diela prechádza vlastnícke právo a nebezpečenstvo škody na objednávateľa.

9.7 Zhotoviteľ odovzdá objednávateľovi najneskôr v čase doručenia výzvy zhotoviteľa k odovzdaniu a prevzatiu diela podľa čl. IX. bod 9.5 nasledovné doklady k užívaniu stavby minimálne v dvoch vyhotoveniach:

9.7.1 M*anuál užívania diela (spôsob používania, údržba a pod.)*

9.7.2 *Certifikáty preukázania zhody stavebných výrobkov (Zákon č. 133/2013 Z.z. o stavebných výrobkoch a o zmene a doplnení niektorých zákonov).*

9.7.3 *Osvedčenia o akosti použitých materiálov a konštrukcii.*

9.7.4 *Doklad o zneškodnení prípadne zhodnotení odpadov, ktoré vznikli pri realizácii stavby(doklad o prevzatí odpadu a fotokópie záznamov o prevádzke vozidiel, ktorými bol odpad vyvážaný).*

9.7.5 *Stavebný denník.*

9.7.6 *Záručné listy.*

###### X. ZMLUVNÉ POKUTY A SANKCIE

10.1 Zmluvné strany si pre prípad porušenia povinností vyplývajúcich z tejto Zmluvy dohodli zmluvné pokuty a sankcie.

10.2 Ak zhotoviteľ odovzdá dielo po lehote uvedenej v čl. IV bod 4.1 tejto Zmluvy, zaplatí zmluvnú pokutu vo výške 0,07 % z celkovej ceny diela vrátane DPH podľa čl. V bod 5.1 tejto Zmluvy za každý aj začatý kalendárny deň omeškania.

10.3 Ak objednávateľ neuhradí faktúru v dohodnutej lehote splatnosti uvedenej v čl. VI. bode 6.5 tejto Zmluvy a v bode 10.7 tohto článku, zaplatí zhotoviteľom vyúčtované úroky z omeškania vo výške rovnajúcej sa sadzbe podľa § 369 ods. 2 Obchodného zákonníka v spojení s Nariadením vlády SR č. 21/2013 Z.z..

10.4 Ak zhotoviteľ nezačne s odstraňovaním vád v čase podľa čl. VII bod 7.6 tejto Zmluvy, zaplatí zmluvnú pokutu vo výške 40,- € za každý kalendárny deň omeškania.

10.5 Ak zhotoviteľ neodstráni vady v dohodnutom termíne podľa čl. VII bod 7.6 tejto Zmluvy, zaplatí zmluvnú pokutu vo výške 20,- € za každý aj začatý kalendárny deň omeškania.

10.6 Zhotoviteľ zaplatí zmluvnú pokutu vo výške 60,- € za každý aj začatý kalendárny deň, ak mešká s odstránením vád a nedorobkov uvedených v preberacom protokole o odovzdaní a prevzatí diela.

10.7 Lehota splatnosti faktúr, ktorými sa uplatňujú zmluvné pokuty je do 30 dní odo dňa ich doručenia.

10.8 Dojednaním zmluvnej pokuty nie je dotknutý nárok na náhradu škody, ktorá vznikla porušením zmluvnej povinnosti, na ktorú sa vzťahuje zmluvná pokuta.

## XI. ZODPOVEDNOSŤ ZA ŠKODU

11.1 Zhotoviteľ sa zaväzuje vykonať s prihliadnutím na okolnosti prípadu všetky opatrenia, potrebné na odvrátenie škody alebo na jej zmiernenie.

11.2 Každá zmluvná strana, ktorá poruší povinnosť zo záväzkového vzťahu, je zodpovedná za škodu spôsobenú druhej strane.

11.3 Zmluvná strana, ktorá spôsobila škodu druhej zmluvnej strane spôsobom uvedeným v bode

 11.2 tohto článku sa zbaví zodpovednosti ak preukáže, že škoda bola spôsobená okolnosťou vylučujúcou zodpovednosť.

11.4 Ak vznikne škoda na vykonaných prácach a materiáloch v období, v ktorom je zhotoviteľ povinný sa o ne starať, zhotoviteľ odstráni škodu na vlastné náklady, aby vykonané práce a materiály boli uvedené do pôvodného stavu.

11.5 Ak vznikne škoda neoprávneným vstupom zhotoviteľa na pozemky tretích osôb alebo ich poškodením v dôsledku odobratia alebo skladovania zeminy alebo iných predmetov, príp. svojvoľným uzavretím ciest alebo porušením inžinierskych sietí, zodpovedá za túto škodu zhotoviteľ.

11.6 Zhotoviteľ zodpovedá za škodu na diele spôsobenú vlastným zavinením počas svojich pracovných postupov, pri odstraňovaní vád v rámci zodpovednosti za vady alebo záruky, ako aj za škodu spôsobenú tými, ktorých použil na realizáciu diela.

 **XII. ODSTÚPENIE OD ZMLUVY**

12.1 Zmluvné strany sa dohodli, že ak jedna zmluvná strana podstatne poruší zmluvné povinnosti dohodnuté v tejto zmluve, druhá zmluvná strana má právo odstúpiť od tejto zmluvy. Odstúpenie sa oznamuje doporučeným listom s účinkom ku dňu doručenia listu.

12.2 Za podstatné porušenie tejto zmluvy považujú:

12.2.1 odovzdanie stavby ako celku na zhotovenie inému zhotoviteľovi

12.2.2 vadné plnenie zhotoviteľa, ak vady diela zhotoviteľ neodstránil ani v primeranej lehote poskytnutej mu na tento účel objednávateľom,

12.2.3 omeškanie objednávateľa pri plnení si svojich finančných záväzkov vyplývajúcich mu z tejto zmluvy voči zhotoviteľovi o viac ako 30 dní.

#### XIII. OSTATNÉ USTANOVENIA

13.1 Zhotoviteľ bude informovať objednávateľa o stave rozpracovaného diela podľa potreby objednávateľa.

13.2 Objednávateľ a zhotoviteľ sa zaväzujú, že obchodné a technické informácie, ktoré im boli zverené zmluvným partnerom nesprístupnia tretím osobám bez jeho písomného súhlasu, alebo tieto informácie nepoužijú pre iné účely, ako pre plnenie podmienok tejto Zmluvy, s výnimkou poskytnutia informácií podľa zákona č. 211/2000 Z.z. o slobodnom prístupe k informáciám v znení neskorších predpisov.

### **XIV. ZÁVEREČNÉ USTANOVENIA**

14.1 Zmluva nadobúda platnosť dňom jej podpísania oboma zmluvnými stranami a účinnosť dňom nasledujúcim po dni jej zverejnenia na webovom sídle objednávateľa.

14.2 Meniť alebo dopĺňať obsah Zmluvy je možné, pri dodržaní zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov, formou písomných očíslovaných dodatkov, ktoré budú platné, ak budú riadne potvrdené a podpísané oprávnenými zástupcami oboch zmluvných strán a účinné dňom nasledujúcim po dni zverejnenia na webovom sídle objednávateľa.

14.3 Ak sa zmluvné strany v prípade rozporov ohľadne zmeny alebo zrušenia záväzku vyplývajúceho z tejto Zmluvy nedohodnú, požiada jedna zo strán o rozhodnutie súd.

14.4 Zmluvné strany prehlasujú, že právne vzťahy neupravené touto Zmluvou sa riadia Obchodným zákonníkom a právnym poriadkom SR.

14.5 Zmluvné strany vyhlasujú, že túto Zmluvu uzatvorili na základe slobodnej a vážnej vôle, Zmluva nebola podpísaná v tiesni, za nápadne nevýhodných podmienok, Zmluvu si prečítali, jej obsahu rozumejú a na znak súhlasu ju podpisujú. Podpis Zmluvy je prejavením súhlasu s celým jej obsahom.

14.6 Neoddeliteľnou súčasťou tejto Zmluvy je Príloha č. 1 – ocenený výkaz výmer.

14.7 Táto zmluva je vypracovaná v piatich (5) vyhotoveniach, z ktorých tri (3) si ponechá objednávateľ a dve (2) zhotoviteľ.

V Poprade dňa …...................... V .............. dňa …...................…….

Za objednávateľa: Mesto Poprad Za zhotoviteľa:

................................................................. .....................................................................

 **Ing. Anton Danko**

 primátor mesta